Johan Brummer

Johan Magnus Brummer (født 6. mars 1968) er en tidligere svensk ishockeyspiller. Brummer var forward, og spilte i den svenske Elitserien og senere i norske Vålerenga.

Som ung trente Brummer kunstløp ved siden av ishockey. Brummer var på mange måter en atypisk ishockeyspiller, og utenfor isen var han interessert i blant annet teater, filosofi, litteratur, matlaging og vin.«Søndag kan Johan Brummer bli norges-mester». Aftenposten Aften (30. mars 2001)

Brummer begynte karrieren i Brynäs. Før sesongen 1991/92 gikk han til Västerås, der han ble i fire sesonger. I 1995/96 og 1996/97 spilte han for HV 71.

Sommeren 1997 gikk Brummer til norske Vålerenga. I Brummers første sesong i Norge ble VIF seriemestere, og Brummer ble skytterkonge med 27 mål og 38 assists. Senere vant også Vålerenga kongepokalen etter tre strake seire over Storhamar.«'Bøtta' endelig hjemme». Aftenposten Morgen (27. mars 1998) Brummer hadde ikke vunnet noe gjennom ti år i svensk eliteserie, og pokalene i Norge ble derfor Brummers første i karrieren.«Svensk aften på Jordal Amfi». Aftenposten Morgen (23. mars 1998) Etter sesongen ble Brummer med på årets lag, kåret av representanter fra pressen og eliteserieklubbene.«Årets lag i ishockey». NTBtekst (3. april 1998)

Andre sesong i Vålerenga startet relativt svakt, etter blant annet overtrening og utenomsportslige problemer med jobb og familie.«Svart år for Brummer … men nå er Johan i form». Dagbladet (2. desember 1998) Sesongen endte imidlertid med ny «bøtte» til VIF, da de tok sin 20. kongepokal etter nok en gang å ha beseiret Storhamar i finalene. Året etter tok imidlertid Hamar-laget revansj, og slo erkerivalene fra Oslo 3-1 i kamper. Brummer endte 1999/00-sesongen med en fjerdeplass på poengtoppen, med 28 mål og 28 assists.«RIBBET». VG (18. april 2000)

Brummer la opp etter 2000/01-sesongen. Hans fjerde sesong i Vålerenga endte nok en gang med kongepokal, etter at Frisk Asker måtte gi tapt i finalerunden. Brummers siste kamp var 4-1-seieren mot Frisk på Jordal Amfi, og etter kampen uttalte VIF-trener Roy Johansen at Brummer sammen med Rune Fjeldstad og Hasse Abrahamsson «dannet kanskje tidenes VIF-rekke på 90-tallet».«VIF-spillerne slo seg løs i natt : GULL-FESTEN». Aftenposten Aften (2. april 2001)

I 2008 kom Brummer på fjerdeplass i Aftenposten.nos kåring av tidenes beste utlendinger i norsk ishockey.

 Referanser 

 Eksterne lenker 
 Profil på Vålerenga Hockey På Nett  (1998–99)

Kategori:Svenske ishockeyspillere
Kategori:Ishockeyspillere for Vålerenga
Kategori:Ishockeyspillere for Brynäs IF
Kategori:Ishockeyspillere for HV71
Kategori:Svenske ishockeyspillere i Norge